På parkeringsplassen utenfor Vesterålen Online begynte en bil å tute.

Etter hvert varte tutingen lenger og lenger. Til slutt klarte ikke redaksjonsmedlemmene i avisa mer. De gikk ut for å se hvem som sto bak all bråket.

Og der satt Dragon: en hund av rasen boxer. Det var han som var ansvarlig for alt støyet.

– Dragon har lært seg å tute bak rattet, og det bevisst, sier hundeeieren Odd Sigurd Remme.

(Artikkelen fortsetter under videoen)

Ikke første gang

Dragon liker nemlig ikke å kjede seg. Og da er tuting et effektivt middel.

– Han sitter og tuter når han venter på meg. Først tuter han en gang og hvis jeg ikke kommer så tuter han igjen. Denne gang litt lenger. Og hvis han fortsatt må vente så ender han opp med begge labbene på hornet, forteller Remme.

Hundeeier Odd Sigurd Remme Foto: Privat

For det er ikke uvanlig at Dragon finner på sprell og det har skapt merkelige situasjoner.

– Det har skapt mange forskjellige situasjoner, både på ferge og i byen. Han har skremt vettet av enkelte folk. Alle hendelsene har vært morsomme, folk har alltid endt opp med å le. Han kan også sette på setevarmer, han slår den på og sitter og koser seg, forteller hundeeieren.



Mentalt sterk

Dragon har tatt mentaltest i Sverige. Det er samme type tester som politihunder og militærhunder pleier å ta, og der sto han med glans. Enkelte hendelser har vist Remme at testen er nøyaktig.

– Jeg var uti Bø her i fjor, da kjørte jeg ut fordi jeg trengte dekk til hengeren min. Da vi kom frem til verkstedet sto det en stor og illsint hund ute, han sto i kjetting. Han sto og bjeffet og knurret som bare og det. Jeg tenkte hvordan skal jeg komme meg inn her, så jeg kjørt bilen frem slik at hunden rakk nesten frem til bilen og sveivet vinduet ned. Dragon stakk hode ut og bare stirret på han uten å gjøre noe. Den andre hunden sluttet å bjeffe og knurre, satte seg ned og sluttet å vifte med halen. Etter at Dragon hadde stirret på han en liten stund så gikk vi ut av bilen og inn i verkstedet. Da vi kom ut igjen satt den andre hunden der ennå pip stille, forteller Remme.

Og Remme forsikrer NRK om at Dragon er veldig snill.

– Andre hunder er ikke redd for Dragon, men de respekterer han. Hvis vi er ute og vi møter noen aggressive hunder så gir jeg Dragon litt bånd. Han bare står og ser på dem og da er saken ut av verden. Treffer han andre hunder som er aggressive så bare ser han på de og da gir de seg. Han er åtte år gammel og aldri vært i en slåsskamp.